Foto: AP Isroil bosh vaziri Binyamin Netanyaxu o‘z lavozimini saqlab qolgan holda mudofaa vaziri lavozimini ham bajarishga kirishdi. Bu haqda Times of Israel nashri ma’lum qildi. 14 noyabrda Isroil mudofaa vaziri Avigdor Liberman Isroil G‘azo sektorida XAMAS bilan yarashuvga rozi bo‘lgani sababli iste’foga ketishga qaror qilgandi. Netanyaxuning aytishicha, davlat ayni vaqtda xavfsizlik borasida eng murakkab davrlardan birini boshdan kechirmoqda va shu sababli hukumatga ko‘plab tanqidlar bildirilmoqda. “Mamlakat xavfsizligi siyosat va shaxsiy manfaatlardan ustunroqdir”, deb aytgan bosh vazir. Endi Netanyaxu 4 ta vazirlikni boshqarmoqda: mudofaa, tashqi ishlar, sog‘liqni saqlash, repatriatsiya va integratsiya vazirliklari.